**Družinsko bogoslužje 2. postne nedelje**

Današnji evangelij nam govori, kako se je Jezus pred učenci spremenil in razodel svoje veličastvo. Spremenil se je, da bi učenci lažje verovali, da je on pravi Bog.

Tudi mismo povabljeni k naporu, da bodo vsa naša srečanja postala mize razumevanja in sodelovanja. Bog nam je podaril ta svet kot veliko in bogato pogrnjeno mizo, da bi ob njej – kot njegovi otroci, kot bratje in sestre –uživali dobrine tega sveta in se veselili kot srečna družina. Zato nam Jezus naroča: »Spravi se s svojim bratom in potem pridi in daruj!« V drugem postnem tednu smo torej povabljeni k skupni mizi.

Za bogoslužje vsak pripravi svojo najljubšo jed, ki jo drži na začetku bogoslužja v rokah.

Na mizi je križ in prižgana sveča.

*Primerno je, da začnemo s pesmijo : Kraljevo znamnje križ stoji… ( lahko tudi kakšno drugo primerno pesem)*

***Voditelj:*** V imenu Očeta in Sina in Svetega Duha. **Vsi:** Amen.

**Voditelj:** Jezus se spreminja vpričo nas. Daje se nam pod podobo kruha. Ko ga uživamo, se z njim hranimo, tudi nas spreminja, da postajamo resnično Božji otroci. Na mizo polagamo vsak svojo najljubšo jed z željo, da bi se v tem postnem času spremenili, da bi postali drugačni, boljši. Premislimo v čem bi se morali spreobrniti, postati boljši, da bi naše skupne mize postale mize razumevanja in sodelovanja, podobne Jezusovi mizi. Obžalujmo! (vsak odloži svojo jed, hrano na mizo).

*Po kratkem molku vsi skupaj izpovedo kesanje.*

**Vsi:**  Vsemogočnemu Bogu in vam, bratje in sestre, priznam, da sem grešil v mislih, besedah in dejanju, mnogo dobrega opustil in slabega storil.  
Žal mi je, zelo mi je žal. Zato prosim sveto Devico Marijo, vse angele in svetnike in tudi vas, prosite zame Boga, nebeškega Očeta.

**Voditelj:**  Usmili se nas, vsemogočni Bog, odpusti nam naše grehe in nas privedi v večno življenje. **Vsi: Amen.**

**Voditelj:**  Gospod, usmili se. **Vsi: Gospod, usmili se.**

**Voditelj:**  Kristus, usmili se. **Vsi: Kristus, usmili se.**

**Voditelj:**  Gospod, usmili se. **Vsi: Gospod, usmili se.**

*Voditelj:* Molimo. O Bog, naročil si nam poslušati svojega ljubljenega Sina. Hrani in očiščuj nas s svojo besedo, da bomo nekoč veseli gledali njegovo slavo. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj.Vsi: Amen.

**Voditelj:** Poslušajmo odlomek iz svetega evangelija po Marku (9,2-10)

*Nekdo od prisotnih, ali voditelj sam, prebere odlomek.*

Nebeški Oče razodene, da je Jezus njegov Sin

Tisti čas je Jezus vzel Petra, Jakoba in Janeza in jih same zase peljal na visoko goro. Vpričo njih se je spreménil. Njegova oblačila so postala bleščeča, nadvse bela, da jih tako ne more pobeliti noben belivec na svetu. In prikazal se jim je Elija z Mojzesom in pogovarjala sta se z Jezusom. Oglásil se je Peter in rekel Jezusu: »Učitelj, dobro je, da smo tukaj. Postavimo tri šotore: tebi enega, Mojzesu enega in Eliju enega.« Ni namreč vedel, kaj bi rekel, kajti zelo so se prestrašili. Narédil se je oblak in jih obsenčil. In iz oblaka se je zaslišal glas: »Ta je moj ljubljeni Sin, njega poslušajte!« Ko so se hitro ozrli naokrog, niso videli nikogar več razen Jezusa samega, ki je bil z njimi. In medtem ko so šli z gore, jim je naróčil, naj nikomur ne pripovedujejo tega, kar so videli, dokler Sin človekov ne vstane od mrtvih. To besedo so ohranili zase in se med seboj spraševali, kaj pomeni vstati od mrtvih.

*Sedaj lahko vsak pove svojo misel, svoje mnenje, svoja vprašanja...*

*Sledijo prošnje*

*Prošnje*

**Voditelj:** Učenci so ob Jezusovi spremenitvi na gori doživeli Božjo bližino. Mi se srečamo z Bogom v molitvi, zato sedaj odprimo svoja srca za srečanje z njim:

1. Vsemogočni Bog, prosimo te za papeža, škofe in duhovnike, da bi vernikom razodevali tvojo dobroto in naklonjenost.
2. Prosimo te za voditelje narodov, da bi svoje države tako vodili, da bi v njih vladal mir, pravičnost in medsebojno spoštovanje.
3. Pomagaj našim staršem, da si bodo prizadevali za versko vzgojo svojih otrok.
4. Naj nam spremenjenje Jezusa pri sveti maši, pomaga, da se bomo tudi mi spremenili in postali boljši v odnosu do Boga in do bližnjega.
5. Odpri naša srca, da bomo v postnem času z veseljem sodelovali pri molitvi in pozorno prisluhnili Božji besedi.
6. Vsem rajnim, ki so že prestopili prag smrti, daj gledati svoje obličje.
7. Gospod Jezus Kristus, usmili se vseh obolelih s koronavirusom in drugih bolnikov v naši domovini in njihovih svojcev.
8. Gospod Jezus Kristus, podpiraj vse zdravstvene delavce, da bodo skrbeli za bolnike in jim pomagali.
9. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko dodamo še vsak svoje prošnje....*

**Voditelj:** Vsemogočni Bog, pomagaj nam, da te bomo vztrajno iskali in te slavili zdaj in vekomaj. **Vsi:** Amen.

**Voditelj:** Učenci so bili navdušeni nad tem, kar so na gori Tabor videli. Peter je celo hotel na gori tudi ostati. Tudi za nas velja, dobro je, da smo tukaj, skupaj v družini. S skupno molitvijo se obrnimo k nebeškemu Očetu.

**Vsi:** Oče naš……

Voditelj moli molitev v času bolezni:

Usmiljeni Oče,

tvoj Sin se je rodil, da bi nas odrešil.

Prosimo te, podeli vsem, ki trpijo zaradi epidemije,

zdravje, potrpežljivost in moč.

V svoji dobroti tolaži bolnike in njihove svojce,

nam pa odpri oči za vsako stisko in daj,

da bomo trpečim pomagali z dejanji.

Naj tudi v bolezni, trpljenju in preizkušnjah doživljamo tvojo bližino.

Podpiraj zdravstvene delavce in vse, ki skrbijo za bolnike.

Prosimo te, naj bodo cepiva in zdravila dostopna vsem, ki jih potrebujejo.

Rajnim bratom in sestram, ki so izgubili boj z boleznijo,

nakloni večno veselje, njihovim svojcem pa tolažbo vere in pogum.

Prosimo te, naj epidemija preneha,

da bomo mogli živeti v miru in blaginji.

Po Kristusu, našem Gospodu. Amen.

**Sv. Marija, zdravje bolnikov** – prosi za nas.

**Sv. Rok, zavetnik zoper kužne bolezni** – prosi za nas.

**Vsi Božji svetniki in svetnice** – prosite za nas.

**Voditelj:** Molimo. Dobri Bog, zahvaljujemo se ti, da smo se udeležili tega bogoslužja in lepo molili. Naj bomo vedno deležni tvojega Božjega življenja. Po Kristusu, našem Gospodu.

**Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Kakor je bil ta kruh, ki ga lomimo….(ali kakšno drugo primerno pesem)

Nato si razdelimo jedi, ki smo jih prinesli na začetku bogoslužja in jih v prijateljskem vzdušju zaužijemo.